## Odluka o izmjenama i dopunama Statuta Hrvatske obrtničke komore

### NN 94/1998 (10.7.1998.), Odluka o izmjenama i dopunama Statuta Hrvatske obrtničke komore

# **HRVATSKA OBRTNIČKA KOMORA**

Na temelju članka 25. Statuta Hrvatske obrtničke komore (NN 56/94 i
2/95.) Skupština Hrvatske obrtničke komore na Sjednici održanoj 1. 7. 1998.
godine donijela je

## **ODLUKU**

### **O IZMJENAMA I DOPUNAMA STATUTA HRVATSKE OBRTNIČKE KOMORE**

Članak 1.

U Statutu Hrvatske obrtničke komore ("Narodne novine" br. 56/94 i 2/95)
iza članka 65 u glavi XII. SUDOVI PRI KOMORI članci 66., 67., 68., i 69.
se brišu i zamjenjuju se člancima 65A do 65V koji glase:

"Članak 65 A.

Pri Hrvatskoj obrtničkoj komori osniva se i djeluje Sud časti.

Sud je u obavljanju svoje funkcije nezavisan i sudi na temelju Ustava,
zakona, općih akata i dobrih poslovnih običaja.

Naziv suda je Sud časti Hrvatske obrtničke komore (u daljnjem tekstu:
Sud).

Sjedište Suda je u Zagrebu.

Sud ima svoj pečat s natpisom: Sud časti Hrvatske obrtničke komore."

Članak 65 B.

U postupku pred Sudom na odgovarajući se način primjenjuju odredbe glave
I - XXVI Zakona o parničnom postupku, ako nisu u suprotnosti s odredbama
ovog Statuta, osim odredbi o presudi zbog izostanka i na temelju priznanja,
sudskoj nagodbi i reviziji.

Postupak pred Sudom je hitan.

Članak 65 C.

Sud sudi u vijeću.

Ročišta se održavaju u sjedištu Suda, a mogu se održavati i izvan sjedišta
Suda.

Sudionici u postupku, članovi i članice Komore dužni su dostaviti Sudu
dokumentaciju potrebnu za odlučivanje.

Članak 65 Č.

Hrvatska obrtnička komora (u daljnjem tekstu: Komora) obavlja opći nadzor
nad administrativnim i materijalnim poslovanjem Suda i osigurava sredstva
potrebna za njegovo djelovanje. Godišnji izvještaj o radu Suda podnosi
se Skupštini Komore, Ministarstvu gospodarstva i Ministarstvu pravosuđa.

NADLEŽNOST SUDA

Članak 65 Ć.

Sud sudi članovima i članicama Komore zbog:

1. povreda dobrih poslovnih običaja u obavljanju obrtničkih i drugih
gospodarskih djelatnosti,

2. povreda dobrih poslovnih običaja u prometu robe i usluga na domaćem
tržištu,

3. povrede Statuta i drugih akata Komore

Sud sudi članovima i članicama Komore ako povrede iz stavka 1. ovog
članka učine u međusobnom poslovanju ili prema trećim osobama kada je za
takvo ponašanje predviđeno izricanje mjere protiv narušavanja društvene
discipline.

Članak 65 D.

Za povrede iz članka 65 Ć. Sud može izreći sljedeće mjere:

1. opomenu,

2. javnu opomenu uz objavljivanje na sjednici Skupštine Komore,

3. javnu opomenu uz objavljivanje u tisku.

4. privremeno ili trajno oduzimanje prava na primanje naučnika na naukovanje,

5. prijedlog za oduzimanje obrtnice,

6. prijedlog za suspenziju ili opoziv s funkcija u tijelima Komore.

TIJELA SUDA

Članak 65 Dž.

Tijela suda su: predsjedništvo, predsjednik, dva zamjenika predsjednika,
sudska vijeća i tajnik.

Upravni odbor Komore bira predsjednika Suda, dva zamjenika predsjednika,
50 sudaca na listu sudaca za prvostupanjsko vijeće i 20 sudaca na listu
sudaca za drugostupanjska vijeća Suda. Mandat tijela Suda traje četiri
godine s tim da iste osobe po isteku mandata mogu biti ponovno birane.

Članak 65 Đ.

U tijela Suda može biti biran svaki član Komore koji ima potrebno iskustvo
i uživa ugled u sredini u kojoj živi i radi.

Za predsjednika Suda, njegove zamjenike i tajnika mogu biti birane osobe
koje imaju, pored svojstava iz stava 1. ovog članka i stručnu spremu diplomiranog
pravnika i odgovarajuće radno iskustvo.

Za suce mogu biti birani i suci drugih sudova, sveučilišni profesori
i drugi znanstvenici radnici te drugi istaknuti stručnjaci.

U tijela Suda ne može biti biran član Skupštine Komore, Upravnog odbora,
osim za tajnika, i zaposlenici Komorskog ureda Hrvatske obrtničke komore.

Tajnik Suda je zaposlenik Komore.

Članak 65 E.

Prije stupanja na dužnost članovi Suda daju svečanu izjavu koja glasi:

"Izjavljujem da ću se u svom radu pridržavati ustava, zakona, Statuta,
drugih akata i moralnih vrijednosti društva te ću povjerenu funkciju obavljati
savjesno i nepristrano".

Članak 65 F.

Predsjedništvo Suda čine predsjednik, dva zamjenika i tajnik

Predsjedništvo vodi brigu o zakonitosti u radu Suda, razmatra izvještaje
o radu Suda i o tome obavještava Skupštinu Komore te obavlja i druge poslove
određene ovim Statutom ili drugim aktima Suda.

Predsjednik predstavlja i zastupa Sud, brine se o održavanju i razvijanju
suradnje s drugim sudovima, tijelima i organizacijama, čija je djelatnost
od neposrednog interesa za rad Suda, vodi računa o hitnosti postupka pred
Sudom, te obavlja i druge poslove utvrđene ovim Statutom.

Zamjenik predsjednika Suda pomaže u radu predsjedniku i obavlja prava
i obveze predsjednika Suda u njegovoj odsutnosti.

Članak 65 G.

Tajnik Suda vodi poslovanje i organizira rad Suda, daje potrebna uputstva
za postupanje pred Sudom, prima tužbe, prigovore i druge podneske stranaka,
vodi evidenciju o mjerama koje su pravomoćnom odlukom Suda izrečene članovima
Komore, sudjeluje u izradi analiza i izvještaja Suda te obavlja i druge
poslove sudske uprave kojima se osiguravaju uvjeti za rad Suda.

Tajnik Suda imenuje Upravni odbor Komore.

Tajnik Suda mora imati položen pravosudni ispit.

Radi obavljanja poslova sudske uprave tajniku u radu pomaže potreban
broj zaposlenika u HOK-u i POK-u.

Upravni odbor može imenovati više zamjenika tajnika Suda.

VIJEĆE SUDA

Članak 65 H.

U postupku pred Sudom u prvom stupnju sudi vijeće sastavljeno od jednog
suca kao predsjednika vijeća i dvojice sudaca.

Sastav vijeća za svaki pojedini slučaj određuju zamjenik predsjednika
Suda, s liste sudaca za prvostupanjska vijeća.

Jedan član vijeća treba poznavati djelatnost kojoj pripada tuženik.

Članak 65 I.

U postupku pred Sudom u drugom stupnju sudi vijeće sastavljeno od jednog
suca kao predsjednika vijeća i četiri suca.

Sastav vijeća za svaki pojedini slučaj određuju predsjednik Suda s liste
sudaca za drugostupanjska vijeća.

Za predsjednika vijeća odnosno suda drugostupanjskog vijeća može biti
određen zamjenik predsjednika Suda ako nije određivao prvostupanjsko vijeće
u tom predmetu niti bio predsjednik vijeća.

Predsjednik drugostupanjskog vijeća mora imati položen pravosudni ispit.

TUŽITELJ KOMORE PRED SUDOM ČASTI

Članak 65 J.

Pri Komori djeluje Tužitelj Komore pred Sudom časti (dalje: Tužitelj
Komore) kojeg imenuje Upravni odbor Komore na razdoblje od četiri godine
s tim da ista osoba po isteku mandata može biti ponovno birana.

Tužitelj Komore podnosi tužbu Sudu zbog povreda iz članka 65 Ć. ovog
Statuta i poduzima druge radnje u postupku u skladu s odredbama ovog Statuta.

Tužitelj Komore ima zamjenika koji ga zamjenjuje u slučaju spriječenosti,
a bira se na isti način kao tužitelj.

POSTUPAK PRED SUDOM

Članak 65 K.

Postupak pred Sudom pokreće se tužbom.

Za povrede iz članka 65 Ć. ovog Statuta tuženik može biti samo član
ili članica Komore.

Tužbu podnosi Tužitelj Komore.

Tužitelj Komore nije dužan u tužbi istaći zahtjev u pogledu mjere iz
članka 65 D. ovog Statuta.

Tužitelj Komore podnosi tužbu po vlastitoj inicijativi ili na temelju
podnijete prijave.

Članak 65 L.

Kada prijavu podnese osoba koja tvrdi da je povređena dijelom koje prijavljuje,
tužitelj Komore je dužan u roku od 30 dana podnijeti tužbu Sudu ili obavijestiti
podnosioca prijave da neće podnijeti tužbu.

Na podnosioca prijave iz prethodnog stava primjenjuju se na odgovarajući
način odredbe Zakona o krivičnom postupku o oštećeniku i opštećeniku kao
tužitelju.

Tužba se može podnijeti u roku od jedne godine od dana saznanja za učinjenu
povredu i učinioca, a najkasnije u roku od dvije godine od dana kada je
povreda učinjena.

Članak 65 Lj.

Kad Sud primi tužbu, zamjenik predsjednika Suda određuje vijeće u skladu
s odredbom članka 65 H. ovog Statuta.

Predsjednik vijeća odbacit će tužbu i kad utvrdi da je tužba podnijeta
nakon proteka roka iz članka 65 L. ovog Statuta.

Tužba se dostavlja tuženiku na odgovor.

Članak 65 M.

Ako s ročišta za glavnu raspravu izostanu obje stranke koje su uredno
pozvane, vijeće će prema okolnostima odlučiti da li će se rasprava održati
ili odložiti.

Članak 65 N.

Prije zaključenja glavne rasprave predsjednik vijeća daje riječ Tužiocu
Komore, odnosno oštećeniku kao tužitelju i tuženiku odnosno njihovim zastupnicima.

Članak 65 Nj.

Pri donošenju presude Sud nije vezan za određeni prijedlog tužitelja
u pogledu izricanja mjere iz članka 65 D. ovog Statuta.

U presudi Sud odlučuje o tome da li je tuženik odgovoran za djelo kojemu
se stavlja na teret ili ga oslobađa od odgovornosti.

Članak 65 O.

Presuda se dostavlja sudionicima i oštećeniku.

Presuda kojom se izriče mjera iz članka 65 D. ovog Statuta dostavlja
se i odgovarajućim tijelima upravljanja tuženika.

O žalbi protiv presude odlučuje drugostupanjsko vijeće iz članka 65
I. ovog Statuta.

TROŠKOVI POSTUPKA

Članak 65 P.

U postupku pred Sudom ne plaća se taksa.

Članak 65 R.

U troškove postupka pred Sudom spadaju i iznosi isplaćeni sucima u ime
naknade i nagrade za njihov rad u skladu s aktima Komore.

Iznos naknade i nagrada koje se isplaćuju svjedocima, vještacima i drugim
osobama koje sudjeluju u postupku određuju Upravni odbor na prijedlog predsjedništva
Suda.

Članak 65 S.

Kad se postupak vodi po tužbi Tužitelja Komore svi troškovi postupka
isplaćuju se iz sredstava Suda.

Kad se postupak vodi po tužbi oštećenog kao tužitelja, troškove postupka
za izvođenje dokaza dužna je prethodno snositi stranka koja predlaže izvođenje
dokaza.

Članak 65 Š.

Kad je postupak vođen po tužbi Tužitelja Komore, a tužba je odbačena
ili je postupak obustavljen ili se tuženik oslobađa od odgovornosti, svi
troškovi padaju na teret sredstava Suda.

U slučaju iz stavka 1. ovog članka tuženiku će se naknaditi troškovi
iz sredstava Suda.

Kad se postupak vodi po tužbi oštećenog kao tužitelja, u slučajevima
iz stavka 2. članka 65 S. oštećeni kao tužitelj dužan je snositi svoje
troškove i naknaditi troškove postupka tuženiku te podmiriti Sudu iznose
koje Sud isplaćuje iz svojih sredstava.

IZVRŠENJE MJERA

Članak 65 T.

Mjera opomene izvršava se dostavljanjem pravomoćne presude tuženiku.

Mjera javne opomene uz objavljivanje na sjednici Skupštine Komore izvršava
se objavljivanjem pravomoćne presude na sjednici Skupštine Komore.

Mjera javne opomene uz objavljivanje u tisku izvršava se objavljivanjem
pravomoćne presude glasilu Komore ili na trošak tuženika u drugom dnevnom
ili tjednom glasilu, ako je to određeno u presudi.

Mjera se ne može izvršiti nakon proteka dvije godine od pravomoćnosti
presuda.

EVIDENTIRANJE I BRISANJE MJERA

Članak 65 U.

Pravomoćne presude upituju se u registar mjera Suda.

Članak 65 V.

Mjera opomene briše se iz registra mjera Suda po proteku roka od jedne
godine, mjera javne opomene uz objavljivanje na sjednici Skupštine Komore
po proteku roka od dvije godine, a mjera javne opomene uz objavljivanje
u štampi po proteku roka od tri godine od pravomoćnosti presude, ako tuženiku
u tom roku nije izrečena nova mjera.

Članak 2.

Postupci koji su započeti do stupanja na snagu izmjena i dopuna Statuta
dovršiti će Sud časti pri Hrvatskoj gospodarskoj komori.

Članak 3.

Ova Odluka stupa na snagu danom objave u "Narodnim novinama".

Broj: 114-1/27
Zagreb, 1. srpnja 1998.

Predsjednik
**Josip Šajnović**

Odluka, NN 94/1998-1294